**Radionica IV - Jezici**

**Dječji vrtić: Planet Zemlja**

Broj grupa : 30 odgojnih skupina i 1 skupina programa predškole

Broj djece: 712

Broj odgojitelja 72

Stručni suradnici: pedagog, psiholog, defektolog, logoped

Općenito o vrtiću:

Dječji vrtić Planet Zemlja nalazi se na rubnome području većega grada, ima dobru suradnju s lokalnom zajednicom, drugim vrtićima i obližnjim osnovnim školama.

Vizija vrtića uključuje njegovanje spontane igre, raznolikih oblika stvaralačkog izražavanja djece i podržavanje strategije aktivnog i suradničkog učenja djece u svakodnevnim životnim situacijama i ciljanim aktivnostima kako bi djeca usvojila životno važna znanja, vještine i stavove.

Nacionalnim kurikulumom za rani i predškolski odgoj i obrazovanje potiče se i osnažuje razvoj osam temeljnih kompetencija za cjeloživotno učenje. Komunikacija na stranim jezicima jedna je od njih. Dječji vrtić Planet Zemlja prepoznao je važnost ranog učenja stranog jezika te se stoga programi ranog učenja stranog jezika u vrtiću provode za djecu od navršene 3. godine života do polaska u školu.

Sve je više roditelja koji prepoznaju da će izvrsno poznavanje stranih jezika djeci pružiti više mogućnosti u životu te se stoga želi povećati broj odgojnih skupina koje rade po Programima ranog učenja engleskog te njemačkog jezika.

Metode i postupci rada koje odgojitelji koriste u vrtiću – **KONCEPT ISKUSTVENOG UČENJA** -  omogućuju kvalitetu i raznolikost iskustava, istraživanje, interpretiranje i sudjelovanje u jezičnim aktivnostima primjerenijim od onih na tečajevima stranih jezika.  
Jezični razvoj intenzivira se baš u predškolsko doba, a rana dvojezičnost  povezana je s razvojem višestrukih inteligencija, primjerice logičko-matematičke.

U odnosu na ovo područje i kurikulum vrtića te godišnji plan, prioritetna područja u ovoj pedagoškoj godini su:

1. Razvijanje i poticanje interesa djeteta za usvajanje stranog jezika, osjetljivosti za drugi fonološki sustav te postupnog izražavanja na stranom jeziku, uz poštivanje zakonitosti metodike učenja stranog jezika.
2. Daljnje uvođenje jezičnih programa, u skladu s interesima roditelja
3. Podizanje razine i unaprjeđenje kvalitete uključenosti roditelja u proces odgoja i obrazovanja djece